
1. Aspecte ale istoriei constituţionale a Belgiei

 
La 18 noiembrie 1830, Congresul Naţional a proclamat independenţa Belgiei, care apoi a fost recunoscută de Conferinţa de la Londra, la 26 decembrie 1830 şi consacrată prin Tratatul de pace din 19 aprilie 1839.


În anul 1831, Congresul Naţional elaborează Constituţia, care a fost considerată una dintre cele mai înaintate reglementări juridice ale epocii, reprezentând una dintre constituţiile considerate "clasice" şi fiind folosită ca sursă de inspiraţie pentru multe constituţii europene, printre care şi onstituţia română din 1866.


Dând expresie principiilor democratice ce se afirmau cu tot mai multă putere în Europa, Constituţia belgiană prevede că toţi cetăţenii sunt egali în faţa legii, garantându-li-se libertatea individuală. Ea dispune că nici o pedeapsă nu poate fi stabilită şi nici aplicată decât în virtutea legii. Constituţia consacră inviolabilitatea domiciliului, libertatea cultelor, a învăţământului, a presei şi a întrunirilor. Ea prevede, în acelaşi timp, că fiecare cetăţean belgian are dreptul să se adreseze autorităţilor publice prezentându-le petiţii, însă numai organismele constituite au dreptul de a adresa petiţii în nume colectiv.


Ca o curiozitate a epocii, remarcăm că prin Constituţia belgiană este abolită "moartea civilă", instituţie juridică anacronică, specifică perioadei anterioare adoptării sistemului modern de justiţie. De asemenea, este de remarcat că în constituţia belgiană se prevede în mod expres că nu se va putea institui pedeapsa confiscării bunurilor.


Este recunoscută în mod expres separaţia puterilor, precizându-se, în acelaşi timp, că toate puterile emană de la naţiune şi sunt stabilite instituţiile principale ale statului.


În ceea ce priveşte organizarea de stat, Congresul Naţional a adoptat forma monarhiei constituţionale şi a instituit un stat unitar de tip parlamentar, cu o puternică descentralizare a provinciilor şi comunelor.


Parlamentul este bicameral şi se compune din Senat şi Camera Reprezentanţilor.



Datorită existenţei pe teritoriul statului belgian a două importante comunităţi, care aspirau, fiecare din ele, la o autonomie mai extinsă şi datorită creşterii revendicărilor lingvistice, Belgia s-a transformat, printr-o serie de revizuiri ale Constituţiei, dintr-un stat unitar, într-un stat federal.


Primele revizuiri ale Constituţiei, cea din 1893 şi cea din 1920, au avut drept scop reformarea sistemului electoral.


Revizuirile Constituţiei din anii 1970, 1980, 1988 şi 1993 au dus la transformarea treptată a Belgiei într-un stat federal, "care se compune din comunităţi şi din regiuni", după cum se arată în art. 1 al Constituţiei.



Astfel, prin revizuirea din 1970, este recunoscută existenţa a două mari comunităţi culturale (comunitatea olandeză şi comunitatea franceză), cât şi a trei regiuni (flamandă, valonă şi regiunea bilingvă Bruxelles).


Prin revizuirea din 1980 este creată comunitatea germanofonă. 

Fiecare comună a regatului face parte dintr-una din aceste regiuni lingvistice. Limitele celor patru regiuni stabilite nu pot fi modificate decât printr-o lege adoptată cu majoritate de voturi în fiecare grup lingvistic al fiecărei Camere, cu condiţia ca majoritatea membrilor fiecărui grup să fie reunită şi astfel totalul voturilor pozitive exprimate să atingă două treimi din sufragiile exprimate.


Reforma din 1980 atribuie comunităţilor şi regiunilor (în afară de regiunea Bruxel) competenţă legislativă (Consiliile) şi de guvernare. Consiliile sunt compuse din membri ai Parlamentului naţional care exercită un "mandat dublu".


În anul 1988 competenţele comunităţilor şi ale regiunilor sunt lărgite şi noua "Regiune Bruxelles - Capitala" dispune din acest moment de propriul parlament şi propriul guvern.


În sfârşit, prin revizuirea constituţională din 1993 s-a stabilit, printre altele: alegerea directă a Consiliilor, profunde modificări ale bicameralismului, diminuarea numărului miniştrilor federali şi crearea provinciilor Brabant Flamand şi Brabant Wallon.

 

2. Repartizarea competenţelor

 


În interiorul statului belgian, puterea este împărţită pe 5 niveluri:


- nivelul federal;


- nivelul comunităţii;


- nivelul regional;


- nivelul provincial;


- nivelul comunal.

 


În afară de aceste 5 niveluri de putere, statul belgian se raportează şi la nivelul de putere european.


Fiecare nivel de putere exercită propriile competenţe prevăzute de tratatele internaţionale, Constituţie, legile speciale şi cele ordinare.


Legiuitorul aşează - din punct de vedere al competenţelor - la acelaşi nivel, statul federal, comunităţile şi regiunile, considerându-le paralele. Provinciile şi comunele sunt subordonate primelor trei.


Această repartizare, care poate părea complicată la prima vedere are două obiective:



- găsirea unei soluţii cât mai eficiente, având în vedere 
creşterea numărului structurilor existente;



- aducerea politicii cât mai aproape de cetăţeni, atribuind 
competenţe comunităţilor şi regiunilor.

 


Pentru evitarea conflictelor de competenţă, au fost prevăzute explicit atribuţii pentru fiecare nivel. Aceasta înseamnă că pentru o competenţă bine determinată sau un aspect al acestei competenţe, nivelul însărcinat este singurul competent, excluzând toate celelalte niveluri.


Astfel, în vederea realizării unei politici comune în sensul Uniunii Europene, nivelul european intervine în diverse domenii, precum comerţul, libera circulaţie, serviciile şi capitalul, agricultura şi pescuitul, transporturile, politica socială etc.

 


Nivelul federal are competenţe cu privire la Constituţie, legislaţia privind organizarea instituţiilor statului, siguranţa naţională, ordinea publică, securitatea socială, relaţiile şi dreptul la muncă, politica preţurilor, politica financiară şi monetară, impozitele federale precum şi cu privire la domeniile unde nu s-au stabilit atribuţii exprese comunităţilor şi regiunilor.


Comunităţile au atribuţii în următoarele domenii: învăţământ, cultură, sănătate, audiovizual, politica familială şi protecţia tinerilor, politica pentru integrarea persoanelor cu handicap, folosirea limbilor oficiale în administraţie şi în alte domenii sociale, etc.


Regiunile au atribuţii cu privire la problemele legate de teritoriu: amenajarea teritoriului, protecţia naturii, administrarea regională a energiei şi resurselor hidrologice, transport şi mijloace rutiere, lucrările publice, etc.

  Nivelul provincial şi cel comunal au competenţe în problemele de interes local (provincial şi respectiv comunal), întreaga lor activitate desfăşurîndu-se cu respectarea reglementărilor emise de autorităţile de un nivel superior (statul federal, comunităţile şi regiunile).

 
Astfel, au atribuţii în domenii precum: organizarea provinciei, poliţia locală, drumurile provinciale şi comunale, finanţele la nivel local, infrastructurile sportive, asigurările sociale la nivel local etc.

 

3. Statutul şi atribuţiile şefului statului

  


Prima adunare legislativă a Belgiei, Congresul Naţional, s-a pronunţat cu o covârşitoare majoritate în favoarea unei monarhii constituţionale.


În acest context, şeful statului este Regele, care personifică statul şi unitatea ţării.


Puterile constituţionale ale Regelui sunt ereditare, în descendenţă directă, naturală şi legitimă, pentru urmaşii săi de sex masculin, în ordinea naşterii şi "cu excluderea perpetuă a femeilor şi descendenţilor lor".


Constituţia prevede că "va fi decăzut din drepturile sale la coroană prinţul care s-ar căsători fără consimţământul Regelui sau al celor care, în lipsa sa, exercită puterile în cazurile prevăzute de Constituţie".

 
Este de remarcat şi prevederea potrivit căreia Regele nu poate să fie în acelaşi timp şeful unui alt stat decât cu asentimentul ambelor Camere. Persoana Regelui este inviolabilă, numai miniştrii săi fiind responsabili. In schimb, nici un act al Regelui nu poate avea efecte dacă nu este contrasemnat de un ministru care, prin acest fapt, îşi asumă responsabilitatea.

 
În ceea ce priveşte atribuţiile Regelui, acestea sunt din sfera tuturor celor trei puteri:

 
Regele se află în fruntea puterii executive.


El numeşte şi revocă miniştrii (art. 96 al Constituţiei), dizolvă Camerele federale, cu respectarea anumitor condiţii (art. 46), sancţionează şi promulgă legile (art. 109 al Constituţiei), semnează hotărârile de punere în aplicare a legilor (art. 108), comandă forţele armate (art. 167), conduce relaţiile internaţionale ale ţării şi încheie tratatele de alianţă şi comerţ etc.


Regele exercită, de asemenea, şi o serie de atribuţii care ţin de puterea legislativă: supune proiectele de lege Parlamentului federal (art. 75 din Constituţie) şi ratifică legile.


Regele intervine şi în probleme ce ţin de puterea judecătorească: numeşte magistraţii (art. 151 din Constituţie), numeşte şi revocă pe membrii Ministerului public (art. 153). 


Este interesant de remarcat că tratatele de comerţ şi cele care ar putea "să greveze statul" ori să oblige pe cetăţenii belgieni în mod individual nu îşi produc efecte decât după ce au întrunit şi asentimentul Camerelor. Constituţia prevede că nici o cesiune, nici un schimb sau o adăugare de teritoriu nu poate avea loc decât în virtutea unei legi. 


O dispoziţie interesantă este aceea care prevede că în nici un caz articolele secrete ale unui tratat nu pot să anuleze articolele sale făcute publice.


Regele poate să dizolve Camerele fie simultan, fie succesiv, convocând apoi alegătorii în termen de 40 de zile pentru a desemna noi organe legislative. El are şi dreptul de a amâna deschiderea şedinţelor Camerelor, dar aceasta numai pe timp de o lună în cursul aceleiaşi sesiuni.


Printre alte atribuţii ale Regelui este şi aceea de a reduce pedepsele, de a bate monedă, de a conferi titluri nobiliare şi ordine militare.


Potrivit Constituţiei belgiene, Regele este major la vârsta de 18 ani. Dacă la moartea unui rege succesorul său legitim este minor, Camerele se vor întruni pentru a desemna regenţa. Spre deosebire de alte constituţii, regenţa nu poate fi conferită decât unei singure persoane, care va trebui să depună jurământ identic aceluia pe care îl depune regele atunci când este încoronat. În timpul regenţei nu pot fi efectuate modificări ale Constituţiei.

  

4. CAMERA REPREZENTANŢILOR

  



Camera Reprezentanţilor este compusă din 150 de deputaţi aleşi prin vot direct, într-un singur tur de scrutin, în 20 de circumscripţii electorale, pe o perioadă de 4 ani. Potrivit legii electorale, dreptul de vot aparţine tuturor cetăţenilor belgieni care au împlinit vârsta de 18 ani. Votul este obligatoriu şi secret.



Pentru ca o persoană să fie aleasă în Camera Reprezentanţilor, trebuie să fie belgian prin naştere sau să beneficieze de naturalizare deplină, să aibă întreaga capacitate a drepturilor sale civile şi politice, vârsta de 21 ani împliniţi şi domiciliul în Belgia.



Competenţa Camerei Reprezentanţilor presupune îndeplinirea de către aceasta a mai multor funcţii:

 



1. Funcţia legislativă sau de reglementare

 



În ceea ce priveşte această funcţie, Camerei Reprezentanţilor îi sunt repartizate trei tipuri de competenţă:



a) Competenţa exclusivă sau procedura monocamerală (art. 77 din Constituţie), care vizează următoarele materii: acordarea cetăţeniei (naturalizarea), legile relative la responsabilitatea miniştrilor, adoptarea bugetului, fixarea contingentului de arme.



Procedura monocamerală parcurge mai multe etape:

· Iniţiativa legislativă - poate aparţine fie membrilor Guvernului şi se concretizează într-un proiect de lege, fie membrilor Camerei Reprezentanţilor, caz în care vorbim despre o propunere legislativă. În cazul iniţiativei legislative a Guvernului este necesar avizul Consiliului de Stat. 

· Depunerea proiectului sau a propunerii - proiectul de lege se depune la Cameră împreună cu expunerea de motive şi avizul Consiliuluide Stat. Propunerea se transmite Preşedintelui Camerei, care decide dacă i se va da sau nu curs. Tot el este cel care dispune trimiterea proiectelor sau propunerilor comisiei sau comisiilor de resort. 

· Examinarea în comisie - examinarea în comisie presupune prezenţa majorităţii membrilor comisiei, ca şi a ministrului de resort. Şedinţele comisiilor sunt, în principiu, publice.

Examinarea în şedinţă plenară - examinarea proiectului debutează cu o discuţie generală asupra obiectivelor proiectului sau propunerii, după care urmează discutarea şi votul pe articole. Votul final se realizează prin apel nominal. 

· Promulgarea legii - nu există un termen în care Regele este obligat să promulge legea. Guvernul federal răspunde în cazul în care Regele refuză promulgarea.

 



b) Camera Reprezentanţilor şi Senatul sunt competente în mod egal sau procedura bicamerală obligatorie - care vizează următoarele materii: declaraţia de revizuire şi revizuire a Constituţiei, legile organice (care reglementează structura şi funcţionarea statului); legile (speciale sau ordinare) care reglementează relaţiile dintre statul federal, comunităţi şi regiuni; organizarea curţilor şi tribunalelor, Consiliului de Stat şi a Curţii de Arbitraj; ratificarea tratatelor.



Regulile generale ale procedurii bicamerale obligatorii, aplicabile examenului proiectelor de legi în comisie şi în plen, sunt aceleaşi ca şi în cazul procedurii monocamerale.

 

c) Procedura bicamerală opţională. Materiile la care se aplică această procedură nu sunt enumerate explicit în Constituţie, ceea ce înseamnă că ea se aplică tuturor materiilor care nu fac obiectul procedurii monocamerale sau a celei bicamerale.



Propunerile senatorilor se depun la Senat. Senatul adoptă propunerea, după examinarea şi, eventual, amendarea sa în comisii şi în plen, apoi o transmite Camerei Reprezentanţilor. Camera adoptă sau respinge; în cazul în care există amendamente, propunerea se întoarce la Senat. Dacă Senatul adoptă noua formă a textului, Camera ia decizia finală şi trimite legea spre promulgare.



Propunerile deputaţilor se depun la Camera Reprezentanţilor, ca şi proiectele de legi ale Guvernului. Guvernul poate cere adoptarea în regim de urgenţă. Camera transmite proiectul Senatului, care îl poate adopta în forma iniţială sau îi poate aduce amendamente, şi în acest caz, el se întoarce la Cameră. Dacă la rândul ei Camera are de adus amendamente, proiectul revine la Senat, care fie îl acceptă în forma propusă, fie face modificări şi îl trimite din nou Camerei, care ia decizia finală.

 





2. Funcţia de control (art. 202 din Constituţie)

 



Controlul politic se realizează prin adoptarea sau respingerea unei moţiuni de neîncredere. Controlul poltic al miniştrilor se concretizează în dreptul de interpelare rezervat deputaţilor. Totodată, Camera Reprezentanţilor realizează şi un control financiar şi bugetar - prin adoptarea bugetelor şi prin Curtea de Conturi. De asemenea, senatorii şi deputaţii au dreptul de a pune întrebări scrise şi orale miniştrilor cu privire la activitatea desfăşurată de aceştia sau pot constitui comisii de anchetă (art. 56 din Constituţie).

 



3. "Governnent making power" - cea ce înseamnă acordarea votului de încredere Guvernului - este de competenţa exclusivă a Camerei Reprezentanţilor (art. 101 din Constituţie).

 

5. SENATUL

 

 

Senatul este alcătuit din 71 de membri, aleşi pe o perioadă de 4 ani. Patruzeci dintre aceştia sunt aleşi în mod direct. În acest sens electorii sunt repartizaţi în două colegii electorale: unul francez şi altul olandez. Fiecare dintre aceste colegii este reprezentat de un număr fix de senatori: 15 pentru colegiul francez şi 25 pentru colegiul olandez.



Consiliul Comunităţii franceze şi Consiliul flamand desemnează împreună 10 senatori. Numărul senatorilor comunitari desemnaţi de fiecare grup politic este determinat în urma rezultatelor alegerilor senatorilor aleşi în mod direct.



Senatorii aleşi în mod direct desemnează împreună cu senatorii comunitari francezi, 4 senatori, iar împreună cu cei olandezi, 6 senatori.



Dreptul de vot aparţine tuturor cetăţenilor belgieni în vârstă de 18 ani, cu capacitate deplină a drepturilor politice, care domiciliază în Belgia. Pot fi aleşi în funcţia de senator, toţi cetăţenii belgieni, în vârstă de 21 de ani, cu capacitate deplină a drepturilor civile şi politice, care domiciliază în Belgia.



În îndeplinirea atribuţiilor care-i revin, Senatul îndeplineşte mai multe funcţii:

 



1. Funcţia de reglementare

 



În cadrul procedurii bicamerale obligatorii, Senatul deţine aceeaşi competenţă ca şi Camera Reprezentanţilor.



În ceea ce priveşte legislaţia ordinară, competenţa aparţine Camerei Reprezentanţilor, dar Senatul poate să aducă amendamente textului adoptat de Cameră, pe care aceasta le poate adopta sau respinge. În plus, Senatul poate supune spre examinare şi adoptare Camerei Reprezentanţilor, un proiect de lege adoptat de el (art.81 din Constituţie).

 



2. Funcţia de reconciliere

 



În caz de conflict de interese între adunările legislative ale statului federal, comunităţi şi regiuni, Senatul este competent să se pronunţe asupra acestor conflicte şi să emită un aviz motivat, care însă nu este imperativ.



Pe de altă parte, Guvernul acordă Senatului misiunea de a examina repartizarea competenţelor între diferitele structuri executive la nivel federal. În acest sens, Senatul organizează o dezbatere anuală cu privire la relaţiile comunitare în Belgia.

 



3. Funcţia de control public

 



Această funcţie se realizează, ca şi în cazul Camerei Reprezentanţilor, prin dreptul senatorilor de a pune miniştrilor întrebări orale şi scrise şi prin comisiile de anchetă.

 

6. GUVERNUL FEDERAL - COMPONENŢĂ ŞI FUNCŢIONARE

 

 

Organul central al puterii executive în Belgia este Guvernul federal, care este format din 15 miniştri: dintre care uneste prim ministru, şi un număr nedeterminat de secretari de stat (art. 99 din Constituţia Belgiei).



Conform Constituţiei, numai cetăţenii belgieni pot fi aleşi miniştri. Art. 98 din Constituţie reglementează interdicţia ca membrii familiei regale să fie aleşi în Guvern. Un ministru nu poate fi membru în Parlament, dar nici în consiliile comunale ori regionale.



Miniştrii şi secretarii de stat nu pot fi urmăriţi sau cercetaţi pentru opiniile emise în exercitarea funcţiilor lor (art. 101 din Constituţie).



Până în anul 1919 Regele era cel care conducea şedinţele Consiliului de miniştri. Prin revizuirea Constituţiei din 1970, pentru prima oară a fost menţionată funcţia de "prim ministru". Primul ministru este pivotul central al tuturor evenimentelor politce şi parlamentare, este şeful guvernului şi garantul unităţii acestuia, precum şi a coerenţei politicii sale. El joacă un rol de intermediar între Rege şi ceilalţi membri ai guvernului.



Funcţia de vice-prim ministru nu este reglementată în Constituţie, impunându-se ca o cutumă. În practică, fiecare partid guvernamental are câte un vice-prim ministru, care are rolul de intermediar între partidul său şi Guvern.



Miniştrii care conduc unul sau mai multe departamente ministeriale, dirijându-le activitatea şi fiind responsabili pentru politica dusă în faţa Parlamentului.



Secretarii de stat federali (art. 104 din Constituţie) sunt consideraţi ca fiind miniştri adjuncţi sau funcţionari cu misiuni speciale. Competenţele lor sunt determinate prin decret regal.



Se face deosebire între reuniunile guvernului întreg (prim-ministru, miniştri şi secretarii de stat) şi reuniunile miniştrilor, la care secretarii de stat nu participă. Ministerele sunt formate din funcţionari de stat. Funcţionarul superior al unui minister se numeşte secretar general.



Miniştrii, în activitatea lor, sunt ajutaţi de un cabinet format din colaboratori personali. 



Consiliul de Coroană este prezidat de Rege. La el participă miniştrii în funcţiune şi miniştrii de stat. Titlul onorific de "ministru de stat" este dat personalităţilor cu diferite vederi politice (foştilor prim miniştri, foştilor preşedinţi ai Parlamentului, preşedinţilor de partide politice). Consiliul de Coroană se întâlneşte numai în condiţii excepţionale, ultima reuniune având loc în 1960, cu ocazia declarării independenţei Republicii Congo.



Funcţionarea Consiliului de miniştri are loc după reguli stabilite de cutumă şi tradiţii. Aici se discută politica generală a ţării, se notează proiectele de legi care urmează a fi trimise Parlamentului, se discută proiectele de hotărâri regale şi proiectele hotărârilor ministerelor.



Consiliul de miniştri se întâlneşte, în general, o singură dată pe săptămână. Hotărârile sunt luate prin consens şi toţi miniştrii răspund pentru hotărârea luată. Dezbaterile din Consiliu sunt secrete.

 

7. COMPETENŢELE COMUNITĂŢILOR ŞI REGIUNILOR

 

 

După cum s-a arătat, statul federal belgian este împărţit în comunităţi, regiuni, provincii şi comune. Competenţele comunităţilor şi regiunilor sunt atribuite prin Constituţie şi sunt exclusive.



Regiunile au competenţe "locale" în materia: amenajărilor teritoriale, a politicii locuinţelor, amenajării rurale şi a mediului înconjurător, politica apei, a economiei (care trebuie să rămână în cadrul general stabilit de către guvernul federal), a politicii energetice, a drumurilor publice şi a circulaţiei, a problemelor internaţionale şi a politicii ştiinţifice.



Comunităţile au o competenţă specială în domeniile culturii, învăţământului, anumitor categorii de persoane (tineri, imigranţi, bătrâni şi persoane cu handicap), dezvoltării limbii, în problemele internaţionale şi ale politicii ştiinţifice.

 

8. PROVINCIILE

  



Belgia este împărţită în 10 provincii, 5 valone şi 5 flamande. Bruxelles, capitala statului, nu face parte din nici una din aceste provincii.



Fiecare provincie are organe proprii de conducere: un consiliu provincial - care este organul legislativ al provinciei; deputăţia permanentă - care este organul executiv provincial şi guvernatorul provincial.



Consiliul provincial este ales din 6 în 6 ani de către cetăţenii belgieni care au împlinit 18 ani. Numărul membrilor variază între 47 şi 84.



Obligaţia Consiliului provincial este de a se pronunţa asupra tuturor problemelor de interes provincial - aprobă bugetul provinciei, se pronunţă asupra taxelor locale, prezintă candidaţi pentru numirea de consilieri la Curtea de apel şi de preşedinţi şi vicepreşedinţi pentru tribunalele de primă instanţă.



Deputăţia permanentă este organul executiv al provinciei, ales de către şi dintre membrii consiliului provincial. Acest organ este compus din 6 membri şi este condus de un guvernator, numit de Rege. Deputăţia permanentă execută hotărârile luate de consiliul provincial. De asemenea, are competenţe jurisdicţionale. În cazul capitalei, Bruxelles, această atribuţie este exercitată de un colegiu compus din nouă membri.


Guvernatorul provincial, care este numit de Rege pentru o perioadă nedeterminată, are o dublă obligaţie: pe plan provincial, prezidează, cu drept de vot, deputăţia permanentă, putând asista şi la şedinţele consiliului provincial şi, în acelaşi timp, este reprezentantul autorităţilor centrale, executând normele federale, comunitare şi regionale.


Oraşul Bruxelles are, de asemenea, un guvernator, care la rândul său numeşte un vice-guvernator.

  

9. COMUNELE

 



Comunele beneficiază de o mare independenţă, fiind competente în problemele care nu sunt atribuite altor nivele ale puterii (federale, comunitar, regionale, provinciale).



Organele comunale sunt competente în domeniul ordinii publice, ţin registrele de stare civilă, eliberează permise de construire.



Organele comunale sunt: consiliul comunal - care este organul legislativ al comunei, ales prin vot direct, din 6 în 6 ani, de către cetăţenii belgieni care au împlinit 18 ani, numărul membrilor putând varia între 7 şi 55; colegiul consilierilor - care este organul executiv comunal, este ales din mijocul şi de către membrii consiliului comunal şi are ca atribuţii: gestionarea problemelor comunale zilnice şi păstrarea registrului de stare civilă; şi primarul, care este numit de Rege, în general fiind propus de membrii consiliului comunal. Primarul poate fi demis sau suspendat din funcţiile sale în caz de grave încălcări.


Primarul are obligaţia să prezideze şedinţele consiliului comunal şi a colegiului consilierilor. El reprezintă puterea centrală şi trebuie să îndeplinească normele federale, regionale şi provinciale. De asemenea, primarul este şeful poliţiei comunale.

 

10. ORGANIZAREA PUTERII JUDECĂTOREŞTI

 


Puterea judecătoarească este constituită din curţi şi tribunale, care sunt organizate în funcţie de împărţirea teritoriului. Astfel, sunt întâlnite:



- 225 de cantoane unde sunt organizate judecătorii de pace şi tribunale de poliţie;



- 26 de arondismente judiciare în care sunt înfiinţate tribunale în primă instanţă, care au o secţie civilă, o secţie pentru tineri şi una corecţională, tribunale comerciale şi tribunale de muncă;



- curţi cu juri, organizate pe o bază provincială;


- 5 curţi de apel, care sunt organizate în 3 secţii, civilă, pentru 
tineri şi corecţională:

· Curtea de apel a Bruxellului - competentă pentru provinciile din Brabantul valon, din Brabantul flamand şi pentru regiunea bilingvă a Bruxellului; 

· Curtea de apel a Gandului - competentă pentru provinciile Flandrei orientale şi occidentale; 

· Curtea de apel din Anvers - competentă pentru provinciile Anversului şi Limburgului; 

· Curtea de apel din Lič ge, Namur şi Luxemburg; 

· Curtea de apel din Mons - competentă pentru provincia Hainaut.



- Curtea de casaţie - competentă pentru tot teritoriul belgian şi organizată în 3 secţii - secţia socială, secţia civilă şi comercială precum şi secţia penală.

 



Organizarea puterii judecătoreşti are la bază anumite principii generale, dintre care menţionăm:

· Competenţa tribunalelor este limitată la un teritoriu determinat şi în funcţie de natura litigiului; 

· Organizarea judecătorească cunoaşte o structură piramidală; 

· Independenţa puterii judecătoreşti este asigurată prin:

- numirea judecătorilor pe viaţă;

- inamovibilitatea judecătorilor;

- interzicerea transferării judecătorilor fără acordul lor

- incompatibilitatea funcţiei de judecător cu alte funcţii salariale excepţii: (profesor, asistent etc).;

- stabilirea prin lege a drepturilor şi obligaţiilor judecătorilor;

- în principiu, şedinţele de judecată sunt publice;

- hotărârile judecătoreşti trebuie să fie motivate etc.

PAGE  
1

